ОБЩИНСКА ИЗБИРАТЕЛНА КОМИСИЯ

БЛАГОЕВГРАД

П Р О Т О К О Л **№ 52 -МИ / 18.02.2021г.**

ИЗБОРИ ЗА ОБЩИНСКИ СЪВЕТНИЦИ И КМЕТОВЕ НА 27 ОКТОМВРИ 2019

На **18 февруари 2021 г. от 17:00** часа се проведе заседание на Общинската избирателна комисия Благоевград, при следния

**Д н е в е н р е д:**

 **І.  Определяне на процесуални представители на ОИК 0103 Благоевград пред Административен съд Благоевград по административно дело 143/2021г.**

**ПРИСЪСТВАТ:**

Мартин Бусаров, Вилислав Балев, Мустафа Сирачки, Елеонора Атанасова, Александра Стоянова, Биляна Петачка, Стоян Терзийски, Елена Панчева, Йордан Симонски, Светослава Терзиянова- Михайлова, Илия Милев

**ОТСЪСТВАЩИ** : Владислав Вачев, Милена Велкова

Заседанието бе открито в 17:00 ч. и председателствано от Мартин Бусаров – Председател на комисията.

Мартин Бусаров: Колеги откривам заседанието на ОИК. 18 февруари ,17:00 – заседание на ОИК Благоевград. Имаме ли кворум ?

Мустафа Сирачки :11 човека сме в зала, 2 отсъстващи, можем да проведем заседание и да взимаме решения.

Предлагам следния проект на дневен ред:

**Д н е в е н р е д:**

 **І.  Определяне на процесуални представители на ОИК 0103 Благоевград пред Административен съд Благоевград по административно дело 143/2021г.**

Мартин Бусаров: Това е предложението ми за проект на дневен ред , ако някой има друго предложение , моля да заповяда.Имайте впредвид, че утре и вдруги ден ще се извършва ваксинация на членовете на РИК 01, в чийто състав съм председател и съвпада с делото в АС Благоевград като час.

Мартин Бусаров :- Колеги, моля да гласуваме така предложения проект за дневен ред!

След гласуването , резултатите бяха следните :

Дневният ред беше приет единодушно ! 11 гласа „ЗА” , 0 /нула/ „Против” ,

По т.1 комисията се запозна с постъпилото определение от АС Благоевград по дело 143/2021г.

Мартин Бусаров: Колеги, предлагам с наше решение да определим, кои от нас да представлява комисията по   административно дело 143/2021г. на АС Благоевград.

Мартин Бусаров: Имате думата за предложения!

Беше предложен Зам. Председателят на ОИК Вилислав Балев.

БусароВ:

Предлагам следния проект за решение:

РЕШЕНИЕ
№ 308-МИ
Благоевград, 18.02.2021

ОТНОСНО: Определяне на процесуални представители на ОИК 0103 Благоевград пред Административен съд Благоевград по административно дело 143/2021г.

На основание  чл.87,ал.1,т.1 във връзка с  чл. 76,ал.2 ИК, при спазване на законоустановения кворум ,Общинската избирателна комисия Благоевград

РЕШИ:

1. Определя следните членове от състава на комисията за процесуални представители на ОИК 0103 Благоевград пред Административен съд Благоевград по административно дело 143/2021г., които да осъществят процесуално представителство на ОИК с Председателя Мартин Христов Бусаров -  **заедно и поотделно**, както следва:
* Вилислав Кирилов Балев - ЕГН \*\*\*\*\*\*\*\*\*\*, лична карта №\*\*\*\*\*\*\*\*, изд. на 23.04.2014г. от МВР Благоевград – зам.председател на ОИК 0103 Благоевград

Настоящето решение подлежи на обжалване пред Централната избирателна комисия в срок до 3 /три/ дни от обявяването му.

Мартин Бусаров :- Колеги, моля да гласуваме така предложения проект за решение!

След гласуването , резултатите бяха следните :

Дневният ред беше приет единодушно ! 11 гласа „ЗА” , 0 /нула/ „Против” ,

Мартин Бусаров :Колеги , имаме решение 308!

М.Бусаров:

Колеги, мисля, че трябва да излезем с наше становище , с което да защитим нашето Решение, че е законосъобразно и правилно, независимо, че аз и още трима гласувахме против. Но нека някой да даде проект за становище по съществото да делото.

Елена Панчева:

Колеги, аз имам готово становище. Моля да ви запозная.

\*изчита се становището.

М Бусаров:

Предлагам ви с протоколно решение да одобрим становището.

Протоколно решение №1/18.02.2021.

**ОБЩИНСКА ИЗБИРАТЕЛНА КОМИСИЯ - БЛАГОЕВГРАД**

 **СТАНОВИЩЕ**

**НА ОБЩИНСКА ИЗБИРАТЕЛНА**

**КОМИСИЯ- БЛАГОЕВГРАД**

**ЧРЕЗ МАРТИН БУСАРОВ - ПРЕДСЕДАТЕЛ**

**СЪС СЕДАЛИЩЕ И АДРЕС НА УПРАВЛЕНИЕ:**

**ГР. БЛАГОЕВГРАД**

**ПЛ. „ГЕОРГИ ИЗМИРЛИЕВ” № 1**

**СТАЯ: 509, ЕТ. 5, ТЕЛ.: 0894228076**

**По адм.дело №143/2021г. на АС Благоевград**

**ПО ЖАЛБА С ВХ. НАШ № 588/15.02.2021г.**

Във връзка с постъпилата в ОИК- Благоевград жалба от Соня Боянова Ставрева против наше Решение № 307-МИ/12.02.2021 г., с което са прекратени предсрочно пълномощията на същата, обявена за избрана за общински съветник в Общински съвет на Община Благоевград на произведените избори за общински съветници и кметове на 27.10.2019 г. и наведените твърдения в процесната жалба, че постановеното решение е незаконосъобразно и неправилно, постановено при противоречие с материалния и процесуалния закон, с настоящото изразяваме следното:

Изцяло оспорваме изнесените в жалбата твърдения с аргументите, че наведените оплаквания в нея са неоснователни.

Решение № 307-МИ/12.02.2021 г. на ОИК - Благоевград е постановено при наличие на необходимия кворум и в съответствие с изискуемото мнозинство от две трети. С процесното Решение ОИК Благоевград е прекратила предсрочно правомощията на Соня Боянова Ставрева на осн. чл. 34, ал. 5, т. 3 от ЗМСМА.

Считаме, че така подадената жалба е процесуално допустима, от правоимащо лице съобразно разпоредбата на чл. 30, ал. 8 от ЗМСМА, подадена е в законоустановения срок, но същата смятаме за неоснователна.

Съгласно разпоредбата на чл. 34, ал. 5 от ЗМСМА, Общинският съветник не може:

1. да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие;

2. да заема длъжност като общински съветник или подобна длъжност в друга държава – членка на Европейския съюз;

3. (действаща до 07.08. 2020 г.) да е едноличен търговец, съдружник, акционер, член на управителен, надзорен или контролен съвет на търговско дружество, което има сключени договори с общината, в която е общински съветник, както и с търговски дружества с общинско участие или с общински предприятия.

Точка 3, на чл. 34, ал. 5 от ЗМСМА с която се предвижда, че общинският съветник не може "да е едноличен търговец, съдружник, акционер, член на управителен, надзорен или контролен съвет на търговско дружество, което има сключени договори с общината, в която е общински съветник, както и с търговски дружества с общинско участие или с общински предприятия" е част от позитивното право считано от 01.12.2019 г.

При условие, че бъде установено по предвидения в ЗМСМА ред, че избраният за общински съветник заема някоя от длъжностите, посочени в цитираната по-горе ал. 5 от чл. 34 на ЗМСМА, то за същия възниква задължение в едномесечен срок от обявяването на изборните резултати, да подаде молба за освобождаването му от заеманата длъжност, като същевременно уведомява писмено за това председателя на общинския съвет и общинската избирателна комисия.

Соня Боянова Ставрева е избрана за общински съветник в Община Благоевград с Решение № 280-МИ/29.10.2019 г. на Общинска избирателна комисия Благоевград. Същата не оспорва факта, че след избирането и за общински съветник, дружеството „Медия Груп Прес“ ЕООД, чиито управител е Соня Ставрева, съгласно справка в Търговския регистър, има три издадени фактури с получател Община Благоевград за публикации в три местни медии на дати: **27.12.2019 г.,** на **02.03.2020 г.** и на **16.04.2020 г.** за сумата от по 160 лв. всяка, което от своя страна представлява нарушение на разпоредбата на чл. 34, ал. 5 от ЗМСМА. Неоснователно е твърдението на жалбоподателката, че същите не могат да бъдат считани за сключени договори.

Нещо повече, предвид задължителната за съдилищата практика, обективирана в решение № 46 от 27.03.2009 г. по т. д. № 454/08 г. на ВКС, II т. о., решение № 42/19.04.2010 г. по т. д. № 593/09 г. на ВКС, II т. о. и решение № 114 от 26.07.2013 г. на ВКС по т. д. № 255/2012 г., I т. о., само потвърждават, че издадените фактури представляват надлежни доказателства за възникнали договорни правоотношения между страните, като във всички издадени фактури, фигурира подробно описание на стоката по вид, стойност, начин на плащане, наименования на страните, време и място на издаването им.

С изменението на ЗМСМА ДВ бр. 21 от 2018 г. е предвидено разпоредбата на чл. 34, ал. 5, т. 3 от ЗМСМА да влезе в сила от 01.12.2019 г. От една страна след като е предвидено цитираната разпоредба да влезе в сила от 01.12.2019 г., то тогава всички правни субекти следва да съобразят поведението си с нея след влизането й в сила, т. е. в този случай едномесечния срок за изпълнение на задължението по ал. 6 на чл. 34 от ЗМСМА следва да тече от **01.12.2019 г**. и изтича на **31.12.2019 г. Видно от датите на процесните фактури е, че първата попада в едномесечния срок, в който жалбоподателката е трябвало да предприеме необходимите действия съгласно** ал. 6 на чл. 34 от ЗМСМА.

Законодателят е предвидил задължения за общинските съветници по чл. 34, ал. 6 от ЗМСМА с цел предотвратяване на възможността избран за общински съветник, осъществяващ търговска дейност в посочени в ал. 5 от чл. 34 ЗМСМА правни субекти да извлича ползи от сключени договори с общината, в която е избран за общински съветник. Вменените задължения с чл. 34, ал. 6 за общинския съветник са да подаде молба за освобождаването му от заеманата длъжност, като същевременно да уведоми писмено за това председателя на общинския съвет и общинската избирателна комисия.

Съгласно действащото законодателство търговска дейност от едноличен собственик и представляващ ЕООД може да се упражнява единствено от търговец след вписването му на надлежна регистрация в търговския регистър, каквато регистрация има избрания за общински съветник Соня Ставрева. Самата регистрация е пряко свързана с волята на заявителя-търговец, а заличаването й също е негова воля и въз основа на нейното пряко упражняване.

В случая законодателят е предвидил единствено подаване на молба за освобождаването му от заеманата длъжност от общинския съветник, като изчерпателно са изброени правните субекти в чл. 34, ал. 5 от ЗМСМА, включително съдружник /едноличен собственик на капитала, управител и представляващ ЕООД/.

Следователно, би следвало избраният за общински съветник Соня Ставрева да прехвърли дружествените си дялове в ЕООД, което представлява и което в последствие има валидни сключени три договора за реклама в местни медии с Община Благоевград - общината в която Соня Ставрева е избрана за общински съветник.

От проверката, извършена от ОИК Благоевград става ясно, че нито едно от посочените три кумулативно изискуеми предпоставки не са осъществени от жалбоподателката.

Съобразно разпоредбата на чл. 36, ал. 1 от ЗПКОНПИ При заемането на висша публична длъжност, за която с Конституцията или със закон са установени несъвместимости, лицето подава пред органа по избора или назначаването или пред съответната комисия за лице по чл. 72, ал. 2, т. 1 и 3 декларация за несъвместимост в едномесечен срок от заемането на длъжността. В този смисъл, неизпълнявайки задължението си по чл. 34, ал. 6 от ЗМСМА Соня Ставрева е осъществила и нарушение на посочената разпоредба на ЗПКОНКПИ.

Неоснователно е и твърдението, че след промяната на чл. 34, ал. 5, т. 3(изм. - ДВ, бр. 70 от 2020 г., в сила от 07.08.2020) от ЗМСМА, а именно „Общинският съветник не може да извършва дейности, които водят до нарушаване на забрана или ограничение по глава осма, раздел ІІ от Закона за противодействие на корупцията и за отнемане на незаконно придобитото имущество.“, Соня Ставрева не е извършвала дейности в нарушение на цитираната разпоредба. Като опровержение на изложеното от нея, можем да посочим, че съгласно Раздел II Закона за противодействие на корупцията и за отнемане на незаконно придобитото имущество, за да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност (каквато е общинският съветник, съгласно чл. 6, ал. 1, т. 32 от ЗПКОНПИ ), наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.

 Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т. е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по - ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.

На следващо място считаме, че твърдението относно приложимостта на нормата на чл. 6, ал. 3 АПК (Когато с административния акт се засягат права или се създават задължения за граждани или за организации, прилагат се онези мерки, които са по-благоприятни за тях, ако и по този начин се постига целта на закона) е неоснователно, тъй като съгласно чл. 3, ал. 1 от ЗАНН, за всяко административно нарушение се прилага нормативният акт, който е бил в сила по време на извършването му.

Моля да приемете, също така, че при произнасяне на процесното Решение ОИК Благоевград е действала съобразно разпоредбите и правомощията си визирани в ЗМСМА. В този смисъл не са налице процесуални нарушения при провеждане на производството по постановяване на оспореното Решение, както и че няма нарушение в приложението на материалния закон, като ОИК Благоевград е изследвала всички относими спрямо процесния случай факти с оглед разпоредбата на чл. 34, ал. 5 и ал. 6 от ЗМСМА, а именно изпълнила ли е задължението си избраната за общински съветник Соня Ставрева в едномесечен срок от обявяването на изборните резултати (след влизането в сила на цитираната разпоредба, а именно от 01.12.2019 г.) да подаде молба за освобождаването и от заеманата длъжност по чл. 34, ал. 5, т. 3 от ЗМСМА, като същевременно уведоми за това писмено председателя на Общинския съвет и Общинската избирателна комисия.

С оглед на изложените по-горе съображения, Уважаеми Господин Съдия, Ви молим да постановите Решение, с което изцяло да отхвърлите така подадената жалба и да потвърдите Решение № 307-МИ/12.02.2021 г. на ОИК Благоевград, с което са прекратени предсрочно пълномощията на Соня Ставрева като правилно и законосъобразно.

Приложение: препис от настоящото становище за отсрещната страна.

***Председател: ....................................***

 ***Мартин Бусаров***

***Секретар: ………………………***

***Мустафа Сирачки***

Комисията взе единодушно с 11 гласа „ЗА“ Протоколно Решение № 1 с което одобри свое становище по Дело143/2021г. на АС Благоевград.

М.Бусаров:

Колеги, аз мисля, че трябва да обявим кой е следващия в листата на **Местна коалиция партия на ЗЕЛЕНИТЕ (ВОЛЯ).**

Мисля, че днес можем да проверим кой е следващ в списъка и да го обявим за избран!

Глас от зала:

Биляна Петачка : Колеги , нека да направим справка за сроковете за обявяване, за да не изпуснем срока, да се направи справка и след това да обявим следващия избран общински съветник.

М.Бусаров:

Явно ще трябва да гласуваме протоколно решение….

Предлагам Прокотоколно решение №2/18.02.2021г.

ОИК 0103 задължава председател и секретар да извършат справка в листа А и листа Б на **Местна коалиция партия на ЗЕЛЕНИТЕ (ВОЛЯ).**

След изготвяне на справка да се предложи име на следващ в подредбата на кандидатите за обявяване за избран за общински съветник.

Комисията взе единодушно Протоколно Решение №2 ,с което реши ОИК да направи справка по списъка с общински съветници , да се определи кой е следващ общински съветник и да бъде обявен за избран на следващото заседание на ОИК.

С това дневния ред беше изчерпан и заседанието беше закрито от Председателя на Общинска избирателна комисия Благоевград.

Председател: Секретар :

 Мартин Бусаров Мустафа Сирачки